Komisijos ataskaita Tarybai ir Europos Parlamentui Antrosios kartos Šengeno informacinės sistemos (SIS II) kūrimo pažangos ataskaita 2008 m. liepos − Gruodžio mėn. /* KOM/2009/0133 galutinis */





[pic] | EUROPOS BENDRIJŲ KOMISIJA | Briuselis, 2009.3.24 KOM(2009) 133 galutinis KOMISIJOS ATASKAITA TARYBAI IR EUROPOS PARLAMENTUI Antrosios kartos Šengeno informacinės sistemos (SIS II) kūrimo pažangos ataskaita 2008 m. liepos − gruodžio mėn. TURINYS 1. Įvadas 3 2. Projekto įgyvendinimo pažanga 3 2.1. Ataskaitiniu laikotarpiu padaryta pažanga 3 2.1.1. Bendras SIS II tvarkaraštis 3 2.1.2. Pasirengimas perėjimui į SIS II 3 2.1.2.1. Teisinės perėjimo į SIS II priemonės 3 2.1.2.2. Keitiklio specifikacijos 4 2.1.3. Tinklo įrengimas 4 2.1.4. Centrinės SIS II bandymai 4 2.1.5. Bandymai, kuriuose dalyvauja valstybės narės ir sistemos vartotojai 4 2.1.5.1. Junglumo bandymas 4 2.1.5.2. Atitikties bandymas 4 2.1.5.3. Sistemų veikimo bandymas 5 2.1.6. Operacijų valdymas 6 3. Valdymas 6 3.1. Terminai 6 3.2. Finansų valdymas 6 3.3. Projekto valdymas 6 3.3.1. Projekto valdyba 6 3.3.2. SIS II komitetas 7 3.3.3. Planavimas ir koordinavimas nacionaliniu lygmeniu 7 3.3.4. Taryba 7 4. Kito ataskaitinio laikotarpio prioritetai 8 4.1. Taisymo plano rengimas ir įgyvendinimas siekiant šalinti sistemų veikimo bandymo trūkumus 8 4.2. Visuotinio projekto valdymo metodas 8 4.3. Bandymai 8 4.3.1. Visuotinio bandymų metodo link 8 4.3.2. Pirminis sistemų priimamasis bandymas 8 4.3.3. Pasirengimas bendram sistemų bandymui 9 4.4. Perėjimui į SIS II skirto keitiklio kūrimas 9 4.5. Operacijų valdymas 9 4.6. Saugumas ir duomenų apsauga 9 5. Išvados 9 1. ĮVADAS Šioje pažangos ataskaitoje aprašoma, kokį darbą, kurdama antrosios kartos Šengeno informacinę sistemą (SIS II), Komisija atliko per antrąjį 2008 m. pusmetį. Ataskaita teikiama Tarybai ir Europos Parlamentui pagal 2001 m. gruodžio 6 d. Reglamento (EB) Nr. 2424/2001[1] dėl antros kartos Šengeno informacinės sistemos (SIS II) sukūrimo 6 straipsnį. Ji taip pat yra bandymų vykdymo pažangos ataskaita, kaip numatyta Tarybos reglamentu (EB) Nr. 189/2008 ir Tarybos sprendimu 2008/173/EB dėl antrosios kartos Šengeno informacinės sistemos (SIS II) bandymų. SIS II projektas įgyvendinamas trimis etapais. Pirmasis etapas buvo susijęs su sistemos projektavimu ir užbaigtas iki šio ataskaitinio laikotarpio. Antrasis etapas susijęs su centrinės sistemos kūrimu ir jos bandymais, dėl kurių šiuo ataskaitiniu laikotarpiu kilo problemų. Trečiasis etapas susijęs su galutiniais bandymais ir su perėjimo iš dabar naudojamos SIS 1+ į SIS II veikla. Siekiant išsamiai apibūdinti įvairius su SIS II projektu susijusius veiksmus šioje ataskaitoje aprašoma reali ir galima rizika ir veiksmai, kurių imtasi arba numatoma imtis kiekvienoje ataskaitoje aprašomoje srityje. Taip pat įtraukti specialūs skyriai apie finansų, veiklos ir projekto valdymą. 2. PROJEKTO įGYVENDINIMO PAžANGA 2.1. Ataskaitiniu laikotarpiu padaryta pažanga 2.1.1. Bendras SIS II tvarkaraštis Pirmaisiais 2008 m. mėnesiais Komisija, labai glaudžiai bendradarbiaudama su valstybių narių bei sistemos vartotojų ekspertais ir „SIS II draugų“ grupe[2], daug dėmesio skyrė SIS II tvarkaraščio tikslinimui. Tačiau nepaisant visų Komisijos taikytų prevencinių priemonių, kuriomis siekta užtikrinti, kad bandymai būtų atliekami pagal planą (juos užbaigiant 2009 m. rugsėjo mėn.), pagrindiniam SIS II rangovui iškilo didelių su centrine sistema susijusių problemų. Tiesioginė pasekmė – 2008 m. rugsėjo 4 d. sustabdytas sistemų veikimo bandymas, todėl neaišku, ar pavyks įgyvendinti 2008 m. birželio mėn. Tarybos patvirtintą bendrą tvarkaraštį. Šie ir kiti klausimai išsamiai aptarti „SIS II draugų“ grupėje, kompetentingose Tarybos parengiamosiose grupėse ir Tarybos posėdžiuose. 2.1.2. Pasirengimas perėjimui į SIS II 2.1.2.1. Teisinės perėjimo į SIS II priemonės 2008 m. balandžio mėn. Komisija pateikė teisės aktus, kuriais reglamentuojamas perėjimas iš SIS 1+ į SIS II: Tarybos reglamentą (EB) Nr. 1104/2008[3] ir Tarybos sprendimą 2008/839/TVR dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II)[4]. Šiuos teisės aktus TVR taryba priėmė 2008 m. spalio 24 d. Numatomas 2009 m. biudžetas, kurio reikia sistemai toliau vystyti ir su perėjimu į SIS II susijusioms užduotims atlikti 2009 m., iš viso yra 14 mln. EUR. Prireikus (perėjimo į SIS II) datą galima pakeisti taikant teisės aktų 17 straipsnio 2 dalyje apibrėžtą procedūrą. Šie du teisės aktai galios netenka dieną, kurią turi nustatyti Taryba, ir bet kuriuo atveju ne vėliau kaip 2010 m. birželio 30 d. 2.1.2.2. Keitiklio specifikacijos Kas mėnesį vyko reguliarūs „Perėjimo į SIS II“ praktiniai seminarai, kuriuose dalyvavo valstybės narės, sistemos vartotojai ir pagrindinis už sistemos sukūrimą atsakingas rangovas. Seminaruose siekta nustatyti keitikliui taikytinus reikalavimus ir jų specifikacijas ir perėjimo į SIS II procedūras. Keitiklis – techninė priemonė, kuria perėjimo į SIS II metu palaikomas nenutrūkstamas ir patikimas SIS 1+ ir SIS II centrinių sistemų ryšys. Tuo pat metu su pagrindiniu už sistemos sukūrimą atsakingu rangovu buvo deramasi dėl naujos specialios sutarties, kuri turi apimti su šio keitiklio kūrimu susijusią veiklą. SIS II keitiklio reikalavimus Komisija parengė glaudžiai bendradarbiaudama su valstybių narių ir sistemos vartotojų ekspertais; pagrindinis už sistemos sukūrimą atsakingas rangovas toliau vykdo keitiklio kūrimo veiklą. 2.1.3. Tinklo įrengimas SIS II projekte numatyta parengti tolimojo ryšio tinklą, atitinkantį prieinamumo, saugumo, geografinės aprėpties ir paslaugų lygio reikalavimus nacionalinių ir centrinių sistemų tarpusavio ryšiui užtikrinti[5]. 2008 m. liepos 1 d. pašalinta Strasbūro stotyje nustatyta konfigūravimo klaida, dėl kurios dvi dienas buvo sutrikusi tinklo veikla. Siekiant ateityje išvengti tokių incidentų imtasi taisomųjų priemonių. 2.1.4. Centrinės SIS II bandymai Sistemos sprendimų bandymu siekta patikrinti, ar centrinėje stotyje įdiegta centrinė SIS II atitinka technines specifikacijas. Šie bandymai, vykdyti be nacionalinių sistemų, užbaigti 2007 m. gruodžio mėn. ir jų rezultatai patvirtinti 2008 m. pradžioje. 2.1.5. Bandymai, kuriuose dalyvauja valstybės narės ir sistemos vartotojai Šiuo metu vykdomi trijų rūšių bandymai, kuriuose dalyvauja valstybės narės ir sistemos vartotojai. 2.1.5.1. Junglumo bandymas Vykdant junglumo bandymą tikrinamas SIS II nacionalinių sistemų gebėjimas prisijungti prie SIS II centrinės sistemos. 2008 m. gruodžio 31 d. neoficialų junglumo bandymą buvo baigę šios dvidešimt septynios valstybės narės ar sistemos vartotojai: Austrija, Vokietija, Portugalija, Liuksemburgas, Graikija, Italija, Slovėnija, Slovakija, Islandija, Suomija, Norvegija, Vengrija, Nyderlandai, Čekija, Lietuva, Danija, Ispanija, Kipras, Švedija, Belgija, Lenkija, Estija, Malta, Latvija, Prancūzija, Šveicarija ir Eurojustas. Junglumo bandymą vykdė šios trys valstybės narės ir sistemos vartotojai: Airija, Jungtinė Karalystė ir Europolas. 2.1.5.2. Atitikties bandymas Atitikties bandymas skirtas atskirai išbandyti kiekvienos SIS II nacionalinės sistemos ir SIS II centrinės sistemos sąveiką; vykdomi iš anksto numatyti bandymai, dėl kurių susitarta su valstybėmis narėmis ir sistemos vartotojais. Valstybių narių nacionalinės sistemos gali turėti skirtingų savybių (pavyzdžiui, susijusių su nacionalinės kopijos naudojimu, biometrinių duomenų tvarkymu), todėl iš anksto numatyti bandymai skirsis, atsižvelgiant į kiekvienos valstybės narės duomenis. Oficialiame atitikties bandyme dalyvavo šios dvidešimt šešios valstybės narės ir sistemos vartotojai: Austrija, Vokietija, Portugalija, Liuksemburgas, Graikija, Italija, Slovėnija, Slovakija, Islandija, Suomija, Norvegija, Vengrija, Nyderlandai, Čekija, Lietuva, Danija, Ispanija, Kipras, Švedija, Belgija, Lenkija, Estija, Malta, Latvija, Prancūzija ir Šveicarija. Nuo pirmojo 2008 m. pusmečio padaryta didelė pažanga, susijusi su SIS II centrine sistema ir nacionalinėmis sistemomis. Tačiau nė viena valstybė narė kol kas negalėjo atlikti visų iš anksto numatytų bandymų. Todėl nė viena valstybė narė kol kas negali įrodyti įvykdžiusi visas atitikties sąlygas. Nors taip yra iš dalies dėl su SIS II centrine sistema susijusių problemų, tačiau beveik visoms valstybėms narėms ir sistemos vartotojams taip pat kilo problemų dėl jų nacionalinių sistemų. Todėl valstybės narės ir sistemos vartotojai oficialius atitikties bandymus dar kartą atliks įdiegus kitą SIS II centrinės sistemos programinės įrangos versiją. 2.1.5.3. Sistemų veikimo bandymas Sistemų veikimo bandymu tikrinama, ar centrinė sistema gali veikti, kai prie jos prijungta tam tikras skaičius nacionalinių sistemų. Šiame bandymų etape imituokliai nenaudojami, nes bandymai atliekami dalyvaujant valstybėms narėms ir sistemos vartotojams. Sistemų veikimo bandymas buvo sustabdytas 2008 m. rugsėjo 4 d. dėl iškilusių didelių problemų, turėjusių poveikį centrinei sistemai. Problemos inter alia susijusios su: - kai kurių bandymų, kuriais tikrinamas duomenų nuoseklumas lyginant centrinėje sistemoje ir nacionalinėse sistemose saugomus duomenis, rezultatai nebuvo išsamūs; - iškilo problemų perduodant pranešimus iš centrinės sistemos į nacionalines sistemas: kai kurie pranešimai pradingo, o kiti susidubliavo; - nustatyta, kad per numatytą laiką neįmanoma centrinėse arba nacionalinėse sistemose sugeneruoti ir į jas įkelti didelį duomenų, reikalingų našumo bandymams atlikti, kiekį. Komisija nedelsdama apie šias problemas pranešė aukščiausiems įmonės, kuri atsakinga už pagrindinę sistemos kūrimo sutartį, vadovams. Pagal sutartį rangovui buvo skirtas dvidešimties dienų laikotarpis iškilusioms problemoms išspręsti. Spalio 7 d. rangovas pateikė šio taisymui skirto laikotarpio rezultatų ataskaitą. Rangovas nurodė, kad padaryta didelė pažanga ir patvirtino esąs tikras dėl sistemos stabilumo ir našumo užbaigiant sistemų veikimo bandymą. Tačiau Komisijos ir valstybių narių bei sistemos vartotojų ekspertų nuomone vis dar buvo išlikę per daug neaiškumų ir nebuvo išspręstos kelios problemos. Dėl to rangovui buvo leista per spalio mėnesį išspręsti visus iškilusius klausimus padedant valstybėms narėms ir sistemos vartotojams, pasisiūliusiems išbandyti klaidų taisymus. Sistemų veikimo bandymas atnaujintas lapkričio 5 d. ir užbaigtas gruodžio 17 d. Šios bandymų kampanijos vertinimas tebebuvo vykdomas šio ataskaitinio laikotarpio pabaigoje. Išankstinėje analizėje nurodoma, kad nepaisant rudenį padarytų didelių patobulinimų, sistemų veikimo bandymo tinkamumo sąlygos (t. y. jokių blokavimų ir jokių didesnių klaidų) neįvykdytos. 2.1.6. Operacijų valdymas Šiuo ataskaitiniu laikotarpiu vyko derybos su Prancūzija dėl veiklos, kurios reikės imtis, kad būtų pasirengta sistemos operacijų pradžiai, taip pat dėl personalas skyrimo ir mokymų, susijusių su bendru SIS II, VIS ir BMS valdymu. 2009 m. pradžioje bus pasirašyti galiojančių sutarčių pakeitimai. Prancūzijos valdžios institucijos susidūrė su tam tikrais sunkumais, susijusiais su tinkamai kvalifikuotų darbuotojų įdarbinimu. 3. VALDYMAS 3.1. Terminai Dėl būtinybės rugsėjo mėn. sustabdyti sistemų veikimo bandymą, su taisymo laikotarpiu susijusio dvidešimties dienų vėlavimo ir papildomo bandymams skirto laikotarpio buvo išnaudoti visi projekto plane nustatyti, todėl būtina patikslinti projekto tvarkaraštį. Tačiau tvarkaraštis turėtų būti tikslinamas užbaigus sistemų veikimo bandymo rezultatų analizę. Rugsėjo mėn. valstybės narės ir sistemos vartotojai nurodė keletą išankstinių sąlygų, kad būtų galima sudaryti praktiškai įgyvendinamą planą: i) užtikrinti stabilią centrinę sistemą; ii) taikyti nuoseklų bandymų metodą; iii) užtikrinti didesnį veikimo ir bendrų bandymų aiškumą. Taip pat buvo akivaizdu, kad rengiant patikslintą tvarkaraštį reikia atsižvelgti į valstybių narių ir sistemos vartotojų finansinius ir teisinius apribojimus. 3.2. Finansų valdymas 2008 m. bendrajame biudžete su SIS II susijusiai veiklai iš viso numatyta 29 216 484 EUR asignavimų. 2007 m. gruodžio 21 d. Komisija priėmė finansavimo sprendimą, pagal kurį bendrą SIS II biudžetą sudaro 19 000 000 EUR (Šengeno informacinės sistemos operacijų išlaidos ir kitos veiklos išlaidos, kurios gali atsirasti dėl šio sistemos kūrimo), o SIS 1+ biudžetą sudaro 7 620 000 EUR (SIS 1+ ryšių infrastruktūros įrengimui ir SIS 1+ ryšių infrastruktūros eksploatavimui bei valdymui). Kadangi SIS 1+ skirtas 7 620 000 EUR biudžetas nebus naudojamas su šia sistema susijusiai veiklai, kurios vykdymą 2008 m. pradžioje perėmė Taryba, ši suma skirta su SIS II projektu susijusiems papildomiems Tarybos pageidautiems veiksmams. Kitos pagrindinės su SIS II susijusios išlaidos 2008 m. buvo: pasirengimas sistemos operacijų valdymui, mokymai ir priemonės, tinklas, pasirengimas perduoti su šaltinio kodu susijusias žinias, sutartys su Prancūzija ir Austrija (operacijų valdymas), išorės pagalba kūrimui ir kokybės kontrolei, SIS II pakeitimai, studijos, teisinių konsultacijų paslaugos, informavimo kampanija, diegimas, SIS aplinkai skirtos ryšių infrastruktūros eksploatavimas ir valdymas. Besibaigiant ataskaitiniam laikotarpiui (2008 m. gruodžio mėn. pradžioje) jau buvo paskirstyta 76,1 % visų SIS II asignavimų ir išmokėta 57,33 % mokėjimų asignavimų. 3.3. Projekto valdymas SIS II projektas apima SIS II centrinės sistemos ir SIS II nacionalinių sistemų kūrimą ir šių sistemų tarpusavio ryšio palaikymą, todėl siekiant veiksmingai valdyti projektą labai svarbu reguliariai rengti Komisijos ir valstybių narių bei sistemos vartotojų posėdžius, taip pat – naudoti dvišalius ataskaitų teikimo mechanizmus. 3.3.1. Projekto valdyba Projekto valdybos veikloje kviečiamos dalyvauti ne tik Komisijos tarnybos, projekto rangovai ir pirmininkaujančių valstybių narių atstovai, bet ir Šengeno informacinės sistemos (C.SIS) centro SIS 1+ atstovas. Ši grupė sprendžia sutarčių sudarymo klausimus ir stebi vykdytinas projekto užduotis bei jo etapus. Šiuo ataskaitiniu laikotarpiu įvyko penki šios valdybos posėdžiai. 3.3.2. SIS II komitetas Kuriant SIS II Komisijai padeda SIS II komitetas. 2008 m. liepos – gruodžio mėn. įvyko penki SIS II komiteto posėdžiai. Be reguliariai rengiamų SIS II komiteto posėdžių vyksta ir Komiteto pogrupių, kuriuos sudaro valstybių narių ir sistemos vartotojų ekspertai, posėdžiai, kuriuose aptariami išsamūs techniniai klausimai. Paprastai šiuose posėdžiuose sprendžiami su konkrečiomis projekto užduotimis susiję klausimai. - Bandymų patariamoji grupė SIS II komitetui teikia nuomonę bandymų organizavimo, įgyvendinimo ir rezultatų aiškinimo klausimais. Šiuo ataskaitiniu laikotarpiu įvyko dvidešimt šios grupės posėdžių. - Keitinių valdymo komitetas konsultuoja problemų, apie kurias pranešta, klasifikavimo, kvalifikavimo ir dėl jų sprendimo galinčio atsirasti poveikio klausimais. Ataskaitiniu laikotarpiu įvyko keturi šios darbo grupės, kuri taip pat teikia ataskaitas SIS II komitetui, posėdžiai. - Nuo tada, kai Perėjimo į SIS II darbo grupė pateikė išvadas, rengiami perėjimo į SIS II praktiniai seminarai, kuriais siekiama konsultuoti SIS II komitetą ir tęsti veiklą šioje itin svarbioje srityje. 3.3.3. Planavimas ir koordinavimas nacionaliniu lygmeniu Darbo grupė, kurią sudaro valstybių narių ir sistemos vartotojų nacionalinių projektų vadovai, veikia SIS II komitete. Šių nacionalinių projektų vadovų posėdžių tikslas – spręsti išsamaus planavimo, rizikos ir veiklos, vykdomos tiek centrinio, tiek nacionalinių projektų lygmenimis, klausimus. Šiuo ataskaitiniu laikotarpiu įvyko penki nacionalinių projektų vadovų posėdžiai. Valstybės narės ir sistemos vartotojai buvo paprašyti kas mėnesį nacionalinių projektų vadovų posėdžiuose pateikti ataskaitas, kuriose būtų pateikiama išsami naujausia informacija apie pažangą įgyvendinant projektą. Atsargumo sumetimais Komisija ir valstybės narės bei sistemos vartotojai susitarė dėl to, kad pageidautina pradėti mąstyti apie darbą ir procedūras, kurių prireiktų, jeigu lapkričio 5 d. atnaujinto sistemų veikimo bandymo rezultatai būtų nepakankamai įtikinami. Šis procesas apima techninį problemų, iškilusių kuriant SIS II, įvertinimą, taip pat galimų nenumatytų atvejų sąrašo sudarymą. Todėl nuo lapkričio mėn. vidurio iki gruodžio mėn. vidurio, globojant nacionalinių projektų vadovų darbo grupei, įvyko septyni ekspertų posėdžiai ir trys praktiniai seminarai, kuriuose analizuoti IT kūrimo srityje iškilę techniniai klausimai ir išsamiai apibūdintos jų sprendimo strategijos. Šiuo tikslu Komisija sudarė sutartis su dviem didelėmis IT konsultacinėmis bendrovėmis, kad jos pasidalytų savo patirtimi šiais klausimais. Abiejų rangovų ataskaitoje, nepaisant kai kurių jų techninio vertinimo aspektų, pritariama išvadai, kad iškilusias problemas galima išspręsti be didesnio SIS II programos pertvarkymo ir nurodoma, kad, neatsižvelgiant į sistemų veikimo bandymo rezultatus, reikia atlikti tam tikrus taisymus ir patobulinimus. Jos taip pat rekomendavo peržiūrėti bandymų metodus ir atlikti tam tikrus organizacinius pakeitimus, kad būtų nustatytas visuotinio programos valdymo metodiką. 3.3.4. Taryba Komisija dalyvauja Tarybos darbo grupių ir visuose Ministrų Tarybos, atsakingų už Šengeno informacinę sistemą, posėdžiuose, kuriuose pateikia žodinę SIS II projekto pažangos ir susijusios rizikos ataskaitą (paprastai Komisija kiekvieną mėnesį SIS II komitetui teikia ataskaitą raštu, kurioje nurodoma įgyvendinant SIS II projektą padaryta pažanga ir susijusi rizika). 2008 m. spalio 24 d. TVR taryba priėmė perėjimo į SIS II teisės aktus (Tarybos reglamentą (EB) Nr. 1104/2008 ir Tarybos sprendimą 2008/839/TVR dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II)). Informacija apie su SIS II projektu susijusią padėtį buvo pateikiama visuose pagal 36 straipsnį įsteigto komiteto posėdžiuose. 4. KITO ATASKAITINIO LAIKOTARPIO PRIORITETAI 4.1. Analizės ir taisymo plano rengimas ir įgyvendinimas siekiant šalinti sistemų veikimo bandymo trūkumus Siekdama tiksliai nustatyti pagrindines likusių problemų, kurios daro poveikį sistemai, priežastis, Komisija užbaigs išsamią SIS II analizę (pagrindinių priežasčių analizę), remdamasi 2008 m. paskutiniaisiais mėnesiais atliktu darbu, susijusiu su nenumatytomis aplinkybėmis ir poveikio mažinimo galimybėmis. Šiuo pagrindu bus parengtas ir įgyvendintas „trūkumų šalinimo“ veiksmų planas. Skelbiamas jo tikslas – siekti, kad visos sistemos stabilumo lygis ir veiklos rezultatai atitiktų bent jau tokį lygį, kurio reikia, kad sistemų veikimo bandymas būtų sėkmingas. Šis klaidų taisymo laikotarpis taip pat turėtų būti skirtas nacionalinėms sistemoms suderinti atliekant sisteminius į problemas orientuotus bandymus, kuriais siekiama nustatyti ir šalinti esamą nesuderinamumą įgyvendinant sistemą. 4.2. Visuotinio programos valdymo metodas Siekdama užtikrinti būtiną centrinės sistemos ir nacionalinių sistemų kūrimo nuoseklumą Komisija, suburdama valstybių narių, sistemos vartotojų bei Komisijos projekto vadovus ir rangovus, įgyvendins visuotinio programos valdymo struktūrą, apimančią kūrimą centriniu ir nacionaliniu lygmenimis. Ši struktūra bus atsakinga už sistemos SIS II vystymą likusiais projekto etapais: taisymo laikotarpiu, bendro sistemos bandymo etapu, pereinant į SIS II ir pradedant sistemos veiklą. Viena iš pirmųjų šios struktūros užduočių bus rengti naują bendrą SIS II tvarkaraštį nepažeidžiant atitinkamos Komisijos ir valstybių narių kompetencijos. 4.3. Bandymai 4.3.1. Visuotinio bandymų metodo link Nuo 2008 m. balandžio mėn. vykdomų bandymų metu išryškėjo kai kurie esamo bandymų plano trūkumai. Pirmiausia kai kurios problemos, susijusios su sistemos specifikacijų supratimu, buvo nustatytos tik paskutiniame etape, sujungus sistemas. Šiai problemai išspręsti Komisija kartu su valstybių narių ir sistemos vartotojų ekspertais parengs naują bandymų planą, pagrįstą visuotiniu bandymų metodu, kuriuo būtų užtikrintas visiškas valstybių narių ir sistemos vartotojų dalyvavimas. Tai visiškai atitinka naujo viso projekto valdymo metodo, kurį siekiama įgyvendinti, principus. Ši visuotinio sistemos bandymo grupė turėtų būti tuoj pat įkurdinta Strasbūre esančioje centrinėje stotyje, siekiant palengvinti Komisijos, valstybių narių ir sistemos vartotojų ekspertų, rangovų bei būsimos SIS II operatorių, kurie dalyvauja mokymuose C.SIS, bendravimą. Tikimasi, kad taikant visuotinį metodą padidės šių bandymų svarba ir bus greičiau įgyvendinami bandymų etapai. 4.3.2. Pirminis sistemų priimamasis bandymas Pirminio sistemų priimamojo bandymo kampanija (per kurią turėjo būti nustatyti praktiškai įgyvendintini bandymų scenarijai, pagal kuriuos, pageidautina, bandymuose turėtų dalyvauti visos valstybės narės ir visi sistemos vartotojai) atidėta dėl problemų, kilusių vykdant sistemų veikimo bandymą. Šiam bandymų etapui būtini parengiamieji veiksmai buvo atliekami glaudžiai bendradarbiaujant su valstybėmis narėmis ir sistemos vartotojais. Nors oficialiai pasirengimas pirminiam sistemų priimamajam bandymui pradėtas praėjusiame ataskaitiniame laikotarpyje, jis turėjo būti sustabdytas dėl su sistemų veikimo bandymu susijusių problemų. 4.3.3. Pasirengimas bendram sistemų bandymui Bendro sistemų bandymo tikslas – parodyti, kad centrinė SIS II bei ryšių infrastruktūra veikia ir SIS II bei nacionalinių sistemų (N.SIS II) sąveika atitinka SIS II teisės aktuose nustatytus techninius ir funkcinius reikalavimus. Šiais bandymais taip pat bus įrodyta, kad centrinė SIS II bei ryšių infrastruktūra gali veikti ir SIS II bei nacionalinių sistemų (N.SIS II) sąveika gali vykti atsižvelgiant į nefunkcinius reikalavimus, pavyzdžiui, patvarumo, parengties ir eksploatacinių savybių. Vyksta diskusijos techniniais klausimais, siekiant nustatyti geriausią bandymų rezultatų vertinimo būdą. 4.4. Perėjimui į SIS II skirto keitiklio kūrimas Perėjimui į SIS II skirto keitiklio kūrimo procesas bus tęsiamas per kitą ataskaitinį laikotarpį. Per kitą laikotarpį taip turėtų būti pradėti tam tikri bandymai. Kad perėjimo į SIS II bandymų etapai būtų sėkmingi, itin svarbu užtikrinti SIS 1+ bandymų aplinkos prieinamumą ir valstybių narių bei sistemos vartotojų paramą. 4.5. Operacijų valdymas Komisija, Prancūzija ir Austrija aptars derybas dėl antrosios sutarties su Austrija dėl mokymų ir kitų paslaugų iki sistemos veiklos pradžios ir Zalcburge esančios atsarginės centrinės stoties administratoriaus pareigybės aprašo parengimo, už kurį atsakinga Prancūzija, klausimą. Vyks konsultacijos su valstybių narių ir sistemos vartotojų ekspertais, siekiant išsiaiškinti, kokio lygio paslaugų jie tikisi, kad Komisija galėtų užbaigti pasirengimą daug anksčiau už numatytą sistemos veiklos pradžios datą. 4.6. Saugumas ir duomenų apsauga Su SIS II susijusiems klausimams aptarti nuolatos rengiami dvišaliai Europos duomenų apsaugos priežiūros pareigūno (EDAPP) personalo ir Komisijos tarnybų atstovų susitikimai. Europos duomenų apsaugos priežiūros pareigūno dokumente „Apžvalga 2009“ pateikiamoje ataskaitoje nurodoma, kad baigiama rengtis SIS II, kurioje EDAPP numatytas priežiūros vaidmuo, įsigaliojimui. 5. IšVADOS Sistemų veikimo bandymu nustatyta, kad 2008 m. lapkričio – gruodžio mėn. sumažintas centrinės SIS II klaidų skaičius ir kad SIS II funkcijos veikia. Vis dėlto per šį etapą liko neišspręstų problemų, kurias reikia spręsti duomenų nuoseklumo (mechanizmas, kuriuo užtikrinama nacionalinių sistemų ir centrinės sistemos duomenų atitiktis), sistemos eksploatacinių savybių ir patvarumo srityse. Tai, kad vis dar neišspręstos tam tikros problemos ir kad joms išspręsti reikia daugiau laiko, reiškia, jog perėjimo iš SIS 1+ į SIS II data (numatyta 2009 m. rugsėjo mėn.) nebėra reali. Dėl to tikslinga nedelsiant įgyvendinti darbo metodą, kuriuo užtikrinamas visuotinio projekto vykdymo metodas, apimsiantis išsamios analizės, veiksmingos bandymų metodikos, valdymo ir stebėsenos sąvokas. Šie aspektai numatyti sistemos trūkumų šalinimo plane ir visuotinio bandymų metodo iniciatyvose, kurias remiama Tarybos įgyvendina Komisija. I PRIEDAS SIS II komiteto ir darbo grupės posėdžiai a) Ataskaitiniu laikotarpiu vykę posėdžiai 2008 M. LIEPOS MĖN. | 2 | Nacionalinių projektų vadovų posėdis | 3 | SIS II komitetas | 8 | Keitinių valdymo komitetas | 9 | Projekto valdyba | 2008 M. RUGSĖJO MĖN. | 10 | Projekto valdyba | 17 | Nacionalinių projektų vadovų posėdis | 18 | SIS II komitetas / Keitinių valdymo komitetas / Perėjimo į SIS II praktiniai seminarai | 23 | SISVIS komitetas (SIS II techniniai aspektai) | 24 | Keitinių valdymo komitetas | 2008 M. SPALIO MĖN. | 8 | Projekto valdyba | 14 | Nacionalinių projektų vadovų posėdis | 15 | SIS II komitetas | 17 | Perėjimo į SIS II praktinis seminaras | 23 | Keitinių valdymo komitetas | 2008 M. LAPKRIČIO MĖN. | 13 | Projekto valdyba / Perėjimo į SIS II praktinis seminaras | 17 | Nacionalinių projektų vadovų posėdis | 19 | SIS II komitetas | 26 | Keitinių valdymo komitetas | 2008 M. GRUODŽIO MĖN. | 1 | SISVIS komitetas (SIRENE) | 10 | Projekto valdyba | 17 | Nacionalinių projektų vadovų posėdis / SIS II komitetas | b) Suplanuoti kito ataskaitinio laikotarpio posėdžiai 2009 M. SAUSIO MĖN. | 12 | SIS II visuotinio projekto valdymo valdyba | 14 | Keitinių valdymo komitetas / Perėjimo į SIS II praktinis seminaras | 19 | Nacionalinių projektų vadovų posėdis | 20 | SISVIS komitetas (SIS II techniniai aspektai) | 2009 M. VASARIO MĖN. | 2 | SIS II visuotinio projekto valdymo valdyba | 10 | SIS II visuotinio projekto valdymo valdyba | 16 | SIS II visuotinio projekto valdymo valdyba | 18 | Keitinių valdymo komitetas | 20 | SISVIS komitetas (SIRENE) | 24 | SIS II visuotinio projekto valdymo valdyba | 25 | Nacionalinių projektų vadovų posėdis | 26 | SISVIS komitetas (SIS II techniniai aspektai) | 2009 M. KOVO MĖN. | 3 | SIS II visuotinio projekto valdymo valdyba | 9 | SIS II visuotinio projekto valdymo valdyba | 17 | SIS II visuotinio projekto valdymo valdyba | 23 | Nacionalinių projektų vadovų posėdis | 24 | SISVIS komitetas (SIS II techniniai aspektai) | 2009 M. BALANDŽIO MĖN. | 21 | Nacionalinių projektų vadovų posėdis | 22 | SISVIS komitetas (SIS II techniniai aspektai) | [1] OL L 328, 2001 12 13, su pakeitimais, padarytais Tarybos reglamentu Nr. 1988/2006, OL L 411/1, 2006 12 30, (2006 m. reglamentu padaryti pakeitimai nesusiję su 6 straipsniu). [2] 2008 m. vasario mėn. Taryba įsteigė „SIS II draugų“ grupę, kuri pirmiausia turi prižiūrėti, kaip SIS II įgyvendina valstybės narės ir sistemos vartotojai. [3] OL L 299, 2008 11 8, p. 1. [4] OL L 299, 2008 11 8, p. 43. [5] Turi būti baigtos rengti SIS II šifravimo įrenginio naudojimui būtinos priemonės.